Il-Kunsill adotta l-konklużjonijiet li ġejjin: JIRRIAFFERMA li l-UE u l-Istati Membri tagħha għandhom l-impenn li tiżdied l-mobilizzazzjoni tal-finanzjament tal-ġlieda kontra t-tibdil fil-klima fil-kuntest ta' azzjonijiet sinifikanti ta' mitigazzjoni u trasparenza tal-implimentazzjoni, biex jikkontribwixxu sehemhom fir-rigward tal-għan tal-pajjiżi żviluppati li b'mod konġunt jimmobilizzaw USD 100 biljun fis-sena sal-2020 minn varjetà estensiva ta' sorsi, pubbliċi u privati, bilaterali u multilaterali, inklużi sorsi alternattivi ta' finanzjament. JISĦAQ fuq il-ħtieġa ta' kondiviżjoni ġusta tal-piżijiet fost il-pajjiżi żviluppati. JENFASIZZA l-kontribuzzjoni ta' EUR 14.5 biljun fil-finanzjament tal-ġlieda kontra t-tibdil fil-klima mill-UE u l-Istati Membri tagħha għas-sena 2014, żieda meta mqabbla mal-2013. JISSOTTOLINJA li l-UE u l-Istati Membri tagħha jappoġġaw kemm attivitajiet li jnaqqsu l-emissjonijiet ta' gassijiet serra kif ukoll attivitajiet li jippermettu adattament għall-konsegwenzi tat-tibdil fil-klima. JENFASIZZA li l-UE u xi Stati Membri tal-UE ħabbru ammonti ogħla ta' finanzjament pubbliku għall-ġlieda kontra t-tibdil fil-klima previsti għas-snin li ġejjin u b'hekk tiżdied ukoll il-prevedibbiltà. JILQA' r-rapport mill-Organizzazzjoni għall-Kooperazzjoni Ekonomika u l-Iżvilupp Ekonomiċi (OECD) bl-appoġġ tal-Inizjattiva tal-Politika dwar il-Klima (CPI), fuq l-inizjattiva tal-Presidenza Franċiża u dik Peruvjana tas-COP. JILQA' l-estimi preliminari tar-rapport ta' madwar USD 62 biljun fl-2014 u USD 52 biljun fl-2013 ta' finanzjament pubbliku u privat tal-ġlieda kontra t-tibdil fil-klima mmobilizzat mill-pajjiżi żviluppati, li jindika li qed isir progress sostanzjali. Madankollu huma meħtieġa sforzi ulterjuri u l-pajjiżi żviluppati għandhom ikomplu jaħdmu flimkien lejn żieda ulterjuri fil-finanzjament tal-ġlieda kontra t-tibdil fil-klima sabiex tintlaħaq il-mira tal-2020. JILQA' l-kontribuzzjonijiet importanti ta' finanzjament tal-ġlieda kontra t-tibdil fil-klima minn xi ekonomiji emerġenti u għadd ta' pajjiżi li qed jiżviluppaw u JTENNI l-appell tiegħu lill-ekonomiji emerġenti u pajjiżi oħra li huma f'pożizzjoni li jagħmlu dan biex jikkontribwixxu għall-finanzjament tal-adattament għat-tibdil fil-klima u l-mitigazzjoni tiegħu skont il-kapaċitajiet, ċirkostanzi u responsabbiltajiet rispettivi tagħhom. JILQA' l-impenji reċenti li saru mill-biċċa l-kbira tal-banek multilaterali ta' żvilupp biex tissaħħaħ l-integrazzjoni ta' kunsiderazzjonijiet marbuta mal-mitigazzjoni tat-tibdil fil-klima u r-reżiljenza għalih fil-portafolli tagħhom inklużi l-impenji tagħhom biex iżidu l-investimenti tagħhom relatati mal-klima. JIRRIKONOXXI li l-finanzjament tal-ġlieda kontra t-tibdil fil-klima ser ikun parti importanti tal-Ftehim tal-2015 bħala mezz biex jintlaħaq l-għan li tiġi limitata t-temperatura medja globali għal inqas minn 2°C 'il fuq mil-livelli preindustrijali, issir bidla trasformattiva lejn ekonomiji reżiljenti għall-klima, b'emissjonijiet baxxi ta' gassijiet serra u sostenibbli u jiġi appoġġat adattament li jwassal għal żvilupp sostenibbli u reżiljenti għat-tibdil fil-klima. JIPPROPONI dispożizzjonijiet dwar il-finanzjament tal-ġlieda kontra t-tibdil fil-klima fil-Ftehim li huma dinamiċi, orjentati lejn ir-riżultati u li permezz tagħhom il-Partijiet ikunu jistgħu jadattaw l-approċċi tagħhom lejn l-aspetti rilevanti kollha, b'mod partikolari il-ħtiġijiet futuri u realtajiet ekonomiċi, fiskali u ambjentali dejjem jinbidlu, sabiex jiġi żgurat li l-Partijiet kollha jieħdu azzjoni skont ir-responsabbiltajiet u l-kapaċitajiet tagħhom li qed jevolvu. JISĦAQ li tali proċess għandu jkun kollettiv billi jinkludi l-Partijiet kollha u komprensiv billi jinkludi s-sorsi kollha u t-tipi kollha ta' sforzi li jikkontribwixxu għall-mobilizzazzjoni ta' finanzjament tal-ġlieda kontra t-tibdil fil-klima u t-trasformazzjoni ta' flussi ta' investiment li jappoġġaw l-objettivi ġenerali tal-Ftehim ta' Pariġi. Il-proċess għandu jħeġġeġ l-użu effettiv u effiċjenti tal-fondi pubbliċi, jinkludi rieżamijiet perjodiċi u għandu jwassal għal mobilizzazzjoni ta' finanzjament tal-ġlieda kontra t-tibdil fil-klima aktar prevedibbli u kollettivament akbar u l-progressjoni tal-isforzi, filwaqt li dan ma għandux jinvolvi impenji awtomatiċi ta' finanzjament pubbliku tal-ġlieda kontra t-tibdil fil-klima. Dan il-proċess dinamiku għandu jibni fuq proċessi, arranġamenti istituzzjonali u esperjenzi eżistenti miksuba taħt il-Konvenzjoni bil-ħsieb li tiġi promossa l-fiduċja, l-implimentazzjoni effettiva u t-trasparenza. ITENNI li l-finanzjament pubbliku tal-ġlieda kontra t-tibdil fil-klima ser ikompli jkollu rwol importanti wara l-2020 u JIKKONFERMA li l-UE u l-Istati Membri tagħha ser ikomplu jipprovdu l-finanzjament pubbliku tal-ġlieda kontra t-tibdil fil-klima għal azzjoni ta' mitigazzjoni u ta' adattament fil-pajjiżi li qed jiżviluppaw inkluż iffukar partikolari fuq l-appoġġ għal dawk l-aktar fqar, l-aktar vulnerabbli u dawk li għandhom l-inqas kapaċità biex jimmobilizzaw riżorsi oħra. JISSOTTOLINJA li dan għandu jintuża bl-aktar mod kosteffettiv u effiċjenti li jwassal għall-akbar impatt possibbli kemm jekk permezz tal-mitigazzjoni, l-adattament jew il-bini tal-kapaċità. JIRRIKONOXXI s-settur privat bħala sors ewlieni ta' finanzjament tal-ġlieda kontra t-tibdil fil-klima u flussi rilevanti ta' investiment oħra u JENFASIZZA li l-Ftehim tal-2015 għandu jagħti sinjal b'saħħtu lis-settur privat biex jirriorjenta l-flussi finanzjarji lejn investimenti b'livell baxx ta' emissjonijiet tal-karbonju u reżiljenti għat-tibdil fil-klima. JIRRIKONOXXI li l-finanzjament mis-settur privat jikkomplementa, iżda ma jissostitwixxix il-finanzjament mis-settur pubbliku, fejn ikun meħtieġ finanzjament pubbliku. JISSOTTOLINJA li wieħed mir-rwoli tal-finanzjament pubbliku flimkien ma' miżuri ta' politika pubblika huwa li jirriorjenta u jimmobilizza l-finanzjament privat, pereżempju permezz tal-ipprezzar tal-karbonju, strumenti finanzjarji bħalma huma l-Bonds Ekoloġiċi u sħubiji pubbliċi-privati. JINNOTA li l-UE u l-Istati Membri tagħha għandhom stabbilit u ser ikomplu jiżviluppaw sett estensiv ta' strumenti biex jiġi mobilizzat finanzjament mis-settur privat għal azzjonijiet klimatiċi internazzjonali inkluż finanzjament mobilizzat mis-settur privat lokali. JIRRIAFFERMA li żieda fil-finanzjament tal-ġlieda kontra t-tibdil fil-klima hija proċess iterattiv li jimxi id f'id mal-gvernijiet nazzjonali li joħloq ambjenti abilitanti permezz tal-pjanijiet domestiċi ta' żvilupp, strateġiji, politiki, strumenti u mekkaniżmi relatati mal-klima u oqfsa regolatorji favorevoli li għandhom jikkontribwixxu għall-faċilitazzjoni tal-azzjoni mis-settur privat. JENFASIZZA l-ħtieġa ta' investimenti sostenibbli dejjem aktar reżiljenti għat-tibdil fil-klima u b'emissjonijiet baxxi tal-gassijiet serra inkluż bit-tnaqqis gradwali ta' investimenti għoljin fil-karbonju. JISSOTTOLINJA li l-ipprezzar tal-karbonju huwa wieħed mill-komponenti ewlenin ta' ambjent abilitanti u dan jista' jinkiseb permezz ta' sensiela ta' għodod, inklużi r-regolamentazzjoni, in-negozjar ta' emissjonijiet u taxxi. F'dan il-kuntest, JAPPOĠĠA inizjattivi ta' pprezzar tal-karbonju kif ukoll inizjattivi li jippromwovu l-eliminazzjoni gradwali ta' sussidji li jagħmlu ħsara lill-ambjent u lill-ekonomija. JIKKONFERMA l-impenn tal-UE u l-Istati Membri tagħha li jirrapportaw dwar il-finanzjament tal-ġlieda kontra t-tibdil fil-klima b'mod trasparenti permezz tal-proċess ta' rappurtar tal-UNFCCC. JAPPOĠĠA trasparenza u aċċelerazzjoni msaħħa tal-ħidma lejn qafas komuni miftiehem internazzjonalment b'saħħtu għall-kejl, ir-rappurtar u l-verifika (MRV) tal-flussi ta' finanzjament tal-ġlieda kontra t-tibdil fil-klima. JILQA' d-dikjarazzjoni u metodoloġija konġunta biex jiġi segwit finanzjament privat mobilizzat tal-ġlieda kontra t-tibdil fil-klima ppreżentat minn pajjiżi donaturi fil-5 u s-6 ta' Settembru 2015. JISTENNA B'INTERESS it-titjib ulterjuri ta' metodoloġiji għar-rappurtar maż-żmien. JAPPREZZA l-metodoloġiji konġunti żviluppati mill-Banek ta' Żvilupp Multilaterali u l-Klabb Internazzjonali ta' Finanzjament tal-Iżvilupp (International Development Finance Club) għar-rappurtar dwar il-finanzjament tal-ġlieda kontra t-tibdil fil-klima, il-ħidma tal-Kollaborattiva tar-Riċerka tal-OECD dwar il-monitoraġġ tal-finanzjament privat tal-ġlieda kontra t-tibdil fil-klima u l-ħidma tal-Kumitat ta' Assistenza għall-Iżvilupp tal-OECD dwar ir-rieżami tal-indikaturi ta' Rio. JIPPROPONI li l-eżitu ta' Pariġi tal-2015 għandu jinkludi dispożizzjonijiet għat-trasparenza fuq firxa estensiva ta' flussi (inklużi dawk bejn il-pajjiżi li qed jiżviluppaw) u dwar sforzi speċifiċi li jikkontribwixxu lejn il-mobilizzazzjoni tal-finanzjament tal-ġlieda kontra t-tibdil fil-klima, l-iżvilupp ta' ambjenti abilitanti u l-integrazzjoni. JENFASIZZA l-importanza li jiġi appoġġat l-adattament biex l-istrateġiji ta' żvilupp u l-għajxien ta' pajjiżi li qed jiżviluppaw jiġu megħjuna jsiru dejjem aktar reżiljenti għat-tibdil fil-klima. JISSOTTOLINJA l-importanza ta' bilanċ bejn il-finanzjament ta' adattament u dak ta' mitigazzjoni f'konformità mal-prijoritajiet u l-objettivi tal-pajjiżi stess, u JENFASIZZA li l-UE u l-Istati Membri tagħha kollettivament qiegħdin jagħmlu, u ser ikomplu jagħmlu sforzi biex jidderieġu parti sostanzjali mill-finanzjament pubbliku tal-ġlieda kontra t-tibdil fil-klima lejn l-adattament, speċjalment billi jiġu indirizzati l-ħtiġijiet tal-pajjiżi li qed jiżviluppaw li l-huma l-aktar fqar u dawk partikolarment vulnerabbli. JISĦAQ fuq l-importanza ta' appoġġ għall-bini tal-kapaċità għall-ippjanar tal-mitigazzjoni u l-adattament u l-implimentazzjoni effiċjenti. JISĦAQ ulterjorment dwar il-ħtieġa li tiġi żviluppata sensiela ta' proġetti u programmi attraenti sabiex jiġbru flimkien riżorsi finanzjarji u tiġi massimizzata l-effettività tagħhom. JENFASIZZA l-appoġġ kontinwu tal-UE u l-Istati Membri għall-bini ta' kapaċità għal pajjiżi li qegħdin jiżviluppaw li huma fil-bżonn, inkluż fil-qasam tal-kooperazzjoni teknoloġika, fil-kuntest ta' Kontributi Determinati fil-Livell Nazzjonali (NDCs), Strateġiji ta' Żvilupp b'Emissjonijiet Baxxi ta' Karbonju (LEDs) u Azzjonijiet ta' Mitigazzjoni Adatti għas-Sitwazzjoni Nazzjonali (NAMAs) u l-proċessi nazzjonali ta' ppjanar tal-adattament, inkluż fejn xieraq, Pjanijiet ta' Adattament Nazzjonali (NAPs). JILQA' l-operazzjonalizzazzjoni tal-Fond Ekoloġiku għall-Klima, inklużi d-deċiżjonijiet bil-għan li jkun hemm bilanċ ta' 50:50 bejn il-mitigazzjoni u l-adattament biż-żmien, u l-ewwel approvazzjoni tal-proġetti u programmi. JENFASIZZA li sehem sostanzjali tal-fondi impenjati (46 fil-mija) u li huma disponibbli ġejjin minn Stati Membri tal-UE. JISSOTTOLINJA l-importanza li l-pajjiżi kollha jiffinalizzaw il-ftehimiet ta' kontribuzzjoni tagħhom. JILQA' l-kontribuzzjonijiet minn pajjiżi li qed jiżviluppaw lill-Fond Ekoloġiku għall-Klima u JĦEĠĠEĠ lill-pajjiżi kollha li huma f'pożizzjoni li jagħmlu dan, biex jikkontribwixxu. JIPPROPONI li l-mekkaniżmu finanzjarju tal-Konvenzjoni għandu jservi bħala mekkaniżmu finanzjarju tal-Ftehim il-ġdid. JILQA' l-eżitu tal-Konferenza ta' Addis Ababa, li jsaħħaħ il-qafas għall-finanzjament tal-iżvilupp sostenibbli b'emissjonijiet baxxi ta' karbonju u reżiljenti għat-tibdil fil-klima fl-Aġenda universali għall-2030 u jikkonferma b'mod ċar li l-finanzjament tal-ġlieda kontra t-tibdil fil-klima huwa parti integrali tal-iżvilupp sostenibbli. JINNOTA d-determinazzjoni tal-UE u l-Istati Membri tagħha biex jissodisfaw l-impenn tagħhom għall-għoti ta' Għajnuna Uffiċjali għall-Iżvilupp; JENFASIZZA li objettivi u standards marbutin mal-klima ser jibqgħu importanti għall-UE u l-Istati Membri tagħha fl-Għajnuna Uffiċjali għall-Iżvilupp tagħhom permezz tal-integrazzjoni ta' dawn l-objettivi fl-ippjanar tal-iżvilupp, filwaqt li jiffukaw fuq il-ħtiġijiet tal-pajjiżi l-aktar fqar u vulnerabbli. JILQA' l-adozzjoni ta' "Nittrasformaw id-Dinja Tagħna: Aġenda 2030 għall-Iżvilupp Sostenibbli (traduzzjoni mhux uffiċjali)" u s-sett komprensiv u ambizzjuż tagħha ta' 17-il Għan ta' Żvilupp Sostenibbli, inklużi l-għan li tittieħed azzjoni urġenti biex jiġi miġġieled it-tibdil fil-klima u l-impatti tiegħu u l-għan li jissaħħu l-mezzi kollha ta' implimentazzjoni (finanzjarji u mhux finanzjarji, nazzjonali, internazzjonali, pubbliċi u privati) u tiġi rivitalizzata s-Sħubija Globali għall-Iżvilupp Sostenibbli. Din iċ-ċifra tinkludi sorsi ta' finanzjament għall-ġlieda kontra t-tibdil fil-klima minn baġits pubbliċi u istituzzjonijiet finanzjarji oħra għall-iżvilupp. L-UE u l-Istati Membri tagħha kkontribwixxew EUR 9.5 biljun fil-finanzjament tal-ġlieda kontra t-tibdil fil-klima fl-2013. L-UE u l-Istati Membri tagħha kollettivament żiedu l-finanzjament bilaterali u multilaterali tagħhom għall-ġlieda kontra t-tibdil fil-klima mill-2013 għall-2014. Iċ-ċifra tal-2014 tinkludi wkoll il-finanzjament tal-ġlieda kontra t-tibdil fil-klima mill-BEI ta' EUR 2.1 biljun u sett aktar komplut ta' ċifri bbażati fuq data tal-OECD dwar kontribuzzjonijiet multilaterali imputati. Ara l-paġna tal-laqgħa